Quinton, Faf weer SA se krukke | Netwerk24
Deur Tinus van Staden 06 Maart 2019 16:45
Die Proteas se enorme afhanklikheid van hul twee beste kolwers, Quinton de Kock en Faf du Plessis, is Woensdag in die tweede eendagwedstryd teen Sri Lanka in Centurion nogmaals blootgelê.
Faf du Plessis se paaltjies spat in die Proteas se kolfbeurt teen Sri Lanka in die tweede eendagstryd in Centurion. Foto: Gallo Images
Vyftigtalle deur dié twee kolwers het die Proteas tot 'n telling van 251 gevoer nadat Sri Lanka die loot gewen en besluit het om die Proteas in te stuur.
Die res van die kolflys het egter nie veel tot dié telling bygedra nie en hoewel Suid-Afrika teen 'n goeie tempo gekolf het, is hy in die 46ste boulbeurt reeds uitgeboul.
In moderne eendagkrieket, waar tellings van 300 of meer die norm eerder as die uitsondering is, is só 'n beskeie kolfpoging onverskoonbaar.
Die Proteas het dit baie nodig gehad dat een of twee van hul ander kolwers kon voortbou op die puik grondslag wat De Kock (94, 70 balle; 17x4, 1x6) en Du Plessis (57, 66 b; 7x4) gelê het. Met die oog op die Wêreldbeker-toernooi, is dit ook nie ideaal dat twee kolwers só 'n groot las dra nie.
Quinton de Kock vier sy vyftigtal in die tweede eendagwedstryd teen Sri Lanka, Woensdag in Centurion. Foto: Gallo Images
De Kock se spelpeil is ewe indrukwekkend en hy het nou in sy laaste vier wedstryde, wat die twee toetse teen Sri Lanka insluit, vyf vyftigtalle aangeteken. Vier van dié tellings was bo 80.
Hy en Reeza Hendricks (29, 41 b; 4x4) het die grondslag gelê met 'n vennootskap van 91 van slegs 87 balle om die eerste paaltjie. De Kock en Du Plessis het toe 40 lopies van 36 aflewerings om die tweede paaltjie gevoeg, maar nadat De Kock en Rassie van der Dussen (2) kort ná mekaar uit is, het die skroewe stadigaan begin loskom.
Wiaan Mulder (17, 11 b; 4x4), ook 'n groot Wêreldbeker-aanspraakmaker, het op nr. 5 ingestap en vier agtereenvolgende viere gemoker voordat hy om sy bene uitgeboul is deur die sneller Vishwa Fernando.
David Miller (25, 36 b; 1x4) het ongewoon stadig gekolf op 'n goeie kolfblad. 'n Mens het die gevoel gekry hy gaan later in sy beurt lostrek met 'n paar groot houe. Maar helaas.